kardosdrur/scandi-wiki huggingface dataset:
Windsorknude

Windsorknuden, også omtalt som fuld windsor eller dobbelt windsor, hvilket adskiller den fra en halv windsorknude, er en måde at binde et slips på. Windsorknuden resulterer i en mere symmetrisk, trekantet knude i forhold til mange andre slipseknuder og bliver derfor ofte opfattet som mere kedelig.

Ofte bliver navnet på knuden tilskrevet hertugen af Windsor (Edward 8., inden han abdicerede). Det er dog mere sandsynligt, at den blev opfundet af hans far, George 5. Hertugen foretrak en bred knude og fik sine slips fremstillet med tykkere stof for at få en brede knude, når han bandt den konventionelle four-in-handknude. Windsorknuden blev opfundet for at at efterligne hertugens brede knude med slips lavet af normaltykkelse stof.

Windsorknuden er især velegnet til cutaway-krave, der bedst kan rumme den store knude. For at kunne bæres korrekt skal slipset til Windsorknuden være omkring 4 cm længere end konventionelle slips.

Windsorknuden er den eneste knude, der må bæres af alt personel i Royal Air Force og Royal Air Force Cadets (ATC og CCF(RAF)) i Storbritannien, når de bærer slips i uniform. Knuden er ofte ildeset i andre dele af hæren, fordi den associeres med hertugen af Windsor, som ansås som potentiel bedrager efter sin abdikation. Windsorknuden bruges også i den canadiske hær, uanset hvilket værn der er tale om.

Beskrivelse 
Når knuden er bundet korrekt, er den stram og sidder tæt til kraven, når den bæres. Den er symmetrisk og kan bindes op ved at tage den tynde ende ud af knuden, dvs. selvudløsende.

Se også 
Slips
Orientalsk knude – en mindre kendt, men lidt simplere knude
Four-in-hand – en mindre og meget udbredt knude
Halv Windsor – en lidt mindre, asymmetrisk knude
Liste over slipseknuder

Referencer

Eksterne henvisninger 

Slips
Car2Go

car2go er en delebilsservice i Europa og Nordamerika, som er ejet af tyske Daimler AG, der også er Mercedes-Benz og Smart. Virksomheden tilbyder én-vejs leje af bil, hvor medlemmer faktureres på tidsbasis. Lejebilerne er udelukkende Smart Fortwo. 

I januar 2015 havde car2go 12.500 biler, heraf 1.200 el-drevet, som er fordelt på 29 byer i otte lande. Virksomheden har omkring 1.000.000 brugere på verdensplan og annoncerede i januar 2015, at virksomheden starter op i den kinesiske by Chongqing.

Historie 
Daimler introducerede første gang car2go som et pilotprogram i Ulm, Tyskland i oktober 2008, hvor konceptet blev testet af Daimlers egne medarbejdere, der havde eksklusiv adgang til de første 50 biler. car2go måtte trække sig tilbage fra deres operationer i England efter blot 1 år.

car2go-app 
Den officielle app er udviklet af tyske moovel og er blevet opdateret gentagende gange med funktionstilføjelser og bug-fixes.

Byer, hvor car2go er aktive

Byer, hvor car2go ikke længere er aktive

Referencer 

Delebil
Kathrine Windfeld (filminstruktør)

Kathrine Windfeld (født 21. august 1966 i København, død 6. februar 2015) var en dansk filminstruktør og filminstruktørassistent, der blandt andet er kendt for at have instrueret den svenske tv-serie Kronprinsessen, baseret på Hanne-Vibeke Holsts roman af samme navn, lige som hun var konceptuerende instruktør på den tværeuropæiske serie The Team (2015).

Kathrine Windfeld var datter af spillefilmkonsulent og redaktør Flemming Behrendt.

Windfeld var uddannet som filminstruktør på den Nationale Polske Filmskole i Łódź og havde en MA i filmproduktion fra University of Leeds. Hun begyndte som instruktør af dokumentarfilm, inden hun blev instruktørassistent på tv-serier som Edderkoppen og Rejseholdet samt på filmen Nordkraft, inden hun i 2005 fik sit gennembrud som instruktør med den svenske tv-serie Kronprinsessen og dens to efterfølgere. I 2009 instruerede hun spændingsfilmen Flugten efter Olav Hergels roman Flygtningen. I 2012 instruerede Windfeld Hamilton: I nationens interesse, og hun har instrueret afsnit af serierne Forbrydelsen, Broen og Rita.

Hun var med til at grundlægge det politiske parti Fremtidens Danmark som blev annonceret den 10. januar 2010.

Den 6. februar 2015 døde Kathrine Windfeld efter at have været diagnosticeret med en gliom i hjernen i cirka fem uger.

Filmografi

Instruktør 
 Kronprinsessen (tv-serie) (2006)
 Kongemordet (2008)
 Flugten (2009)
 Wallander - Inddriveren (2010)
 Wallander - Vidnet (2010)
 Dronningeofret (2011)
 Hamilton: I nationens interesse (2012)
 Broen II (2013)
 Forbrydelsen III (2012)
 Rita (tv-serie) (2013)
 Mord uden grænser, engelsk titel The Team (2015)

Kilder

Eksterne henvisninger 
 Officiel hjemmeside 
 
 
 
 

Kvindelige filminstruktører fra Danmark
Personer fra København
Personer i Kraks Blå Bog (afdøde)
Almindelig skjolddrager

Almindelig skjolddrager (Scutellaria galericulata) er en flerårig, 10-60 centimeter høj plante i læbeblomst-familien. Den har korsvis modsatte, lancetformede blade med lige afskåret eller hjerteformet grund og rundtakket rand. De blåviolette blomster sidder enkeltvis i hjørnerne af de øvre stængelblade, men er tilsyneladende parvise, da de vender til samme side. Almindelig skjolddrager er udbredt i den nordlige halvkugles tempererede områder.

I Danmark er arten almindelig i grøfter, ellesumpe og på strandenge. Den blomstrer i juli og august.

Kilder og eksterne henvisninger 

 Arne og Anna-Lena Anderberg: Den virtuella floran, Naturhistoriska riksmuseet 
 M. Skytte Christiansen og Henning Anthon: Danmarks Vilde Planter, Branner og Korchs Forlag 1958.

Læbeblomst-familien
Josef Danhauser

Josef Danhauser (født 19. august 1805 i Wien, død 4. maj 1845 sammesteds) var en østrigsk genremaler.

Han uddannedes på Akademiet i Wien under Johann Peter Krafft, dyrkede en Tid lang historiemaleriet, gjorde megen lykke med sine malerateliers og fandt sit egentlige felt i genrebilledet. Hans meget udpenslede arbejder har deres styrke i koloritten og i den alvor og energi, hvormed emnerne, der ofte bevæger sig inden for det tendentiøst-sociale maleris område, er anskueliggjorte; mange er prægede af en velgørende humor. Kendte arbejder er: Testamentets åbning (1839), Gratulanterne, Klostersuppen med flere.

Galleri

Kilder 

 

Malere fra Østrig
Østrigere i 1800-tallet
Kærgaltetand

Kærgaltetand (Stachys palustris), ofte skrevet kær-galtetand, er en flerårig, 25-50 centimeter høj plante i læbeblomst-familien. Den har oprette, ugrenede, stivhårede stængler med blade, der er lancetformede og ustilkede eller med en stilk kortere end 0,5 centimeter. Blomsterne er lyserøde og sidder i en akslignende stand i spidsen af stænglen. Kærgaltetand er udbredt i den nordlige halvkugles tempererede områder.

I Danmark er arten almindelig i grøfter og rørsump. Den blomstrer i juli og august.

Kilder og eksterne henvisninger 

 Arne og Anna-Lena Anderberg: Den virtuella floran, Naturhistoriska riksmuseet 
 M. Skytte Christiansen og Henning Anthon: Danmarks Vilde Planter, Branner og Korchs Forlag 1958.

Galtetand
Agergaltetand

Agergaltetand (Stachys arvensis), ofte skrevet ager-galtetand, er en enårig, 5-40 centimeter høj plante i læbeblomst-familien. Den har spinkle, opstigende med fra grunden grenede stængler. Bladene er æg- eller hjerteformede med rundtakket rand og but spids. Kronen er blegrød og 6-9 millimeter lang. Agergaltetand er udbredt i Europa (hyppigst i vest) og Nordafrika samt indslæbt til Nord- og Sydamerika.

I Danmark er arten almindelig på agerjord, ved vejkanter og bebyggelse, i grusgrave og på strandoverdrev. Den blomstrer i juli til september.

Kilder og eksterne henvisninger 

 Arne og Anna-Lena Anderberg: Den virtuella floran, Naturhistoriska riksmuseet 
 M. Skytte Christiansen og Henning Anthon: Danmarks Vilde Planter, Branner og Korchs Forlag 1958.

Galtetand
Ungskov

Ungskov er det stadie i et stykke jord, som består af træer og buske af lavere vækst, på vej til at blive en fuldmoden skov med høje træer. I vilde skove er dette typisk stadiet efter at liv har genetableret sig som eng, ovenpå på fx skovbrand. Ungskovens økosystem kan også efterlignes med hensigt om at dyrke spiselige planter, hvilket i så fald kaldes en skovhave.

Skovbrug
Afgrødeblanding

Afgrødeblanding er at blande to eller flere afgrøder i nærhed af hinanden. Det mest almindelige formål med afgrødeblanding er at frembringe større afgrøder på et givent stykke jord ved at gøre brug af ressourcer, som ellers ikke ville blive benyttet af en plante alene. Omhyggelig planlægning er nødvendig for at tage hensyn til jordbund, klima, afgrøder og specifikke sorter. Eksempler på afgrødeblanding er at plante afgrøder med pælerod ved siden af andre med overfladiske rødder, eller at plante en høj afgrøde ved siden af en anden af lavere vækst, som samtidig har brug for delvis skygge.

Se også 
 Permakultur
 Skovhave (landbrug)
 Skovagerbrug

Jordbrug
Robert Hart

Robert Adrian de Jauralde Hart (1. april 1913 - 7. marts 2000) var en engelsk gartner, der banede vej for skovhavedyrkning i tempererede klimaer. Han etablerede en skovhave på en 0,12 ha stor frugthave på sit eget landbrug i 1980'erne. Han var inspireret af en artikel af James Sholto Douglas, som igen var inspireret af Toyohiko Kagawas arbejde.

Se også 
 Skovhave (landbrug)

Faglitterære forfattere fra Storbritannien
Peberranke

Ampelopsis arborea er en slyngplante, der er hjemmehørende i Texas i USA og Mexico.

Synonymer 
Synonymer inkluderer: Ampelopsis bipinnata Michx., Ampelopsis pinnata DC., Cissus arborea (L.) Des Moul., Cissus bipinnata Elliott, Cissus orientalis Lam., Cissus stans Pers., Hedera arborea (L.) Walter, Nekemias bipinnata Raf., Vitis arborea L., Vitis bipinnata Torr. & A.Gray og Vitis orientalis (Lam.) Boiss.

Vin-familien
Depreciering

Depreciering kommer fra latin og betyder egentlig værdiforringelse. Det bruges om det fænomen, at en valuta falder i værdi. Det modsatte kaldes appreciering. 

Depreciering forveksles ofte med en devaluering. En devaluering angiver også, at en valuta forringes i kurs i forhold til andre valutaer, men bruges kun om den situation, hvor et lands regering og/eller centralbank politisk og administrativt direkte sænker valutaen og fastsætter den nye kursværdi. En devaluering kan således pr. definition kun finde sted i et land, der fører fastkurspolitik og dermed direkte fastsætter valutakursens niveau. I modsætning hertil betegner en depreciering et valutakursfald, der kommer som følge af udviklingen på valutamarkedet. I et land som Sverige, der har flydende valutakurser og dermed ikke nogen officiel holdning til den svenske krones kursværdi, betegnes et fald i kroneværdien altså ikke en devaluering, men som en depreciering.

Valutamarked
The Back-up Plan (Glee)

The Back-up Plan er den 18. episode af den femte sæson af amerikanske tv-serie Glee, og er den 106. episode overordnet set. Episoden er skrevet af Roberto Aguirre-Sacasa og er instrueret af Ian Brennan. Episoden blev vist på Fox den 29. april 2014 i USA.

Synopsis 
Den nyslåede Broadway-stjerne Rachel Berry (Lea Michele) laver en audition til en tv-pilot, hvilket kan fratage hende hendes ledende rolle, som Fanny Brice i Funny Girl. Blaine Anderson (Darren Criss) imponerer den velhavende June Dollaway (Shirley MacLaine) og Mercedes Jones (Amber Riley) forsøger at tilføje Santana Lopez (Naya Rivera) til hendes musikaftale.

Produktion 
Gæstestjerne Shirley MacLaine debuterer i denne episode som Jube Dolloway, en rig, "magtfuld socialite", og en større NYADA donor, som får en interesse i Blaine og ønsker at gøre ham til "en superstjerne". Scener med MacLaine og Criss blev skudt på Bradbury Building i downtown Los Angeles. Det var MacLaines første gang, til at synge en Janis Joplin sang.

Jim Rash vises som Fox TV-chef Lee Paulblatt, der forbløffet over Rachels talent, da han ser hende i Funny Girl og ønsker at hun skal til audition.

Episoden blev skrevet af producer Roberto Aguirre-Sacasa og instrueret af medskaber Ian Brennan, og begyndte produktionen den 9. april 2014, hvor Oscar-vindere MacLaine og Rash skød scener for ham. Den blev produceret sideløbende med den efterfølgende episode "Old Dogs New Tricks", som begyndte at blive optaget den 4. april 2014.

Tilbagevendende tegn forekommer i denne episode omfatter den håbefulde sanger Mercedes Jones (Riley), Funny Girl producer Sidney Greene (Michael Lerner) og NYADA lærer Alain Marceau (Nicholas Kadi).

Referencer

Eksterne links 
 

Episoder af Glee
Ernst Richter

Ernst Friedrich Eduard Richter (født 24. oktober 1808 i Großschönau, død 9. april 1879 i Leipzig) var en tysk musikteoretiker og komponist.
 
Richter var teologisk studerende og lagde sig på egen hånd efter musik. I 1843 blev Richter teorilærer ved det nydannede musikkonservatorium i Leipzig, ansattes derhos som organist ved forskellige af byens kirker og blev 1868 kantor ved den berømte Thomasskole. Richters kompositioner omfatter navnlig kirke- og kammermusik, dog uden selvstændig betydning. Overordentlig udbredelse vandt derimod Richters Praktiske Studier til Musikkens Teori, der omfatter Lehrbuch der Harmonie, Lehrbuch der Fuge, Lehrbuch des einfachen und doppelten Kontrapunkts — bøger, der mange år igennem benyttedes overalt til undervisning og selvstudium, udkom i talrige udgaver og oversattes på mange fremmede sprog (på dansk ved Gebauer og Bondesen).

Kilder 

 

Musikteoretikere
Musikforskere fra Tyskland
Musikpædagoger
Lærere fra Tyskland
Komponister fra Tyskland
Tyskere i 1800-tallet
Benzylalkohol

Benzylalkohol er aromatisk alkohol med formlen C6H5CH2OH. Gruppen af benzyl som ofte forkortes "Bn" (ej at forveksle med "Bz" som benyttes til benzoyl), således at benzylalkohol skrives BnOH. Benzylalkohol er en farveløs væske med en mild behagelig aromatisk duft. Det er et brugbart opløsningsmiddel grundet sin polaritet, lav giftighed og lavt damptryk. Benzylalkohol er opløseligt i vand (4 g/100 mL) og er helt blandbart i alkohol og diethylether.

Naturlig forekomst 
Benzylalkohol produceres naturligt af mange planter og findes ofte i frugt og the. Det findes også i en række æteriske olier inklusive jasmin, hyacint og Ylang-Ylang.

Det er også blandt de kemiske stoffer der findes i castoreum (bævergejl). Denne blanding stammer fra bæverens planteføde.

Sikkerhed 
Benzylalkohol har et lavt indhold af toxin med LD50 af 1,2 g/kg i rotter. Det oxideres hurtigt i sunde individer og bliver i leveren til benzoesyre, forbundet med glycin og udledes som hippusyre. Meget store koncentrationer kan resultere i forgiftninger inklusive åndedrætsbesvær, karudvidelse, lavt blodtryk og lammelser.

Benzylalkohol er giftigt overfor nyfødte og associeres med gasping syndrom.

Benzylalkohol kan forårsage hudallergi.

Kilder

Ekstern henvisning 
 

Aromatiske forbindelser
Alkoholer
Allergifremkaldende parfumestoffer
Vangede kilde

Vangede kilde er en helligkilde i Brobæk Mose (også kaldet Insulinmosen) ved Gentofte sø. Kilden og dens angiveligt helbredende virkning blev opdaget omkring 1709/1710 af en blind graver fra Trinitatis kirke, der en Sankt Hans Aften drak af kilden. Graveren fik sit syn tilbage. Kilden blev hurtigt et yndet udflugtsmål og mange tilrejsende drog mod kilden for at drikke det helbredende vand. 

Der blev i 1710 opsat en "fattigblok" ved kilden, hvor kildens besøgende kunne lægge et bidrag til de fattige i form af et ulige antal mønter. Allerede to år efter kildens opdagelsen var der i 1712 indsamlet så mange penge fra de tilrejsende, at der kunne etableres en stiftelse, der kunne drive et hospital, den daværende betegnelse for en fattiggård. Gjentofte-Lyngby hospital modtog indtægterne fra kilden, og kunne på den måde forsørge fattiglemmerne, der blev indskrevet på hospitalet.

Ludvig Holberg skrev i 1724 skuespillet Kilde-Reysen, hvori Holberg skrev satire over de mange, der troede på kildens helbredende kraft. Holberg angav aldrig præcist, hvilken kilde han tænkte på, men inspirationen er kommet fra enten Vangede kilde eller fra den nærliggende Vartov kilde i Hellerup.

I en indberetning fra stiftsbefalingsmanden på Sjælland fra 1743 blev beskrevet, at kilden på en Sankt Hans Aften blev besøgt af mangfoldige tilrejsende, der kom til fods, i vogn og til hest og at der kunne blive indsamlet mere end 100 rigsdaler på en Sankt Hans Aften. De besøgende smagte det helbredende vand og smagte også stærkere væsker. Således skrev godsforvalteren på Grev Bernstorffs gods, Torkel Baden om kilden:

Turismen blomstrede, særlig omkring Sankt Hans og de mange tilrejsende skabte grundlag for drift af Vangede kro, der i 1750 fik kongelig bevilling til krodrift i Vangede. 

Kilden fik dog konkurrence fra den nærliggende Kirsten Piils kilde og den til Kirsten Piils kilde knyttede underholdning i form af Dyrehavsbakken. Fattigblokken blev i 1754 flyttet til Kirsten Piils kilde. Vangede kilde var udflugtsmål indtil begyndelsen af 1800-tallet, men herefter ophørte interessen.

Vandet fra kilden var i 1968 ført gennem en ledning fra en brønd på Vidarskolen nord for mosen, mens blokken var opstillet ved nordenden af Gentofte Sø.

Noter 

Kilde
Danmark i 1700-tallet
Helligkilder i Danmark
Otto Tiersch

Otto Tiersch (1. september 1838 i Kalbsrieth—1. november 1892 i Berlin) var en tysk musikteoretiker.

Tiersch var blandt andet lærer ved Sterns konservatorium i Berlin og en anset og kyndig teoretiker, der særlig beskæftigede sig med harmonilæren (System und Methode der Harmonielehre, Elementarbuch der musikalischen Harmonie- und Modulationslehre med mere).

Kilder 

 

Musikteoretikere
Musikforskere fra Tyskland
Musikpædagoger
Komponister fra Tyskland
Tyskere i 1800-tallet
Rinteln

Rinteln er en by og kommune i det nordvestlige Tyskland med  indbyggere (), beliggende i Weserbergland ved floden Weser i den sydlige del af Landkreis Schaumburg. Denne landkreis ligger i den nordlige del af delstaten Niedersachsen.

Historie 
I middelalderen var der en bymur omkring byen, der efterhånden i 16-1800-tallet udviklede sig til . Fra 1619 til 1810 eksisterede Universität Rinteln.

Geografi 

Rinteln er omsluttet af det mod syd liggende Lipper Bergland, Wesergebirge mod nord og Süntel mod øst, samt Fischbecker Bergen. Byen ligger i naturparken Naturpark Weserbergland Schaumburg-Hameln. Landskabet „Rintelner Becken“ er præget af den markante Schaumburg, og det omkring 225 meter høje Nesselberg (sydlig udløber af Wesergebirge). Omkring 2 km vest for byen ligger den 76 ha store kunstige sø Doktorsee.

Kommunen omfatter (ud over hovedbyen) 18 kommunedele og flere landsbyer og bebyggelser:

Eksterne kilder/henvisninger 

 Kommunens websted
 Befolkning 31. december 2013 (Tabel K1020014)  Landesbetrieb für Statistik und Kommunikationstechnologie Niedersachsen, 102 Bevölkerung - Basis Zensus 2011. Tysk hjælpeside til statistikken

Kommuner i Niedersachsen
Byer i Niedersachsen
Byer i Kreis Schaumburg
Julien Tiersot

Jean Baptiste Élysée Julien Tiersot (5. juli 1857 i Bourg-en-Bresse—10. august 1936 i Paris) var en fransk musikforfatter.

Tiersot studerede medicin, senere musik og blev 1883 bibliotekar ved Pariserkonservatoriet. Siden udfoldede han en stor og fortjenstfuld virksomhed som musikforfatter; særlig galdt hans studier den franske folkevise (Histoire de la chanson populaire en France, 1889; Folkesange fra de franske Alper, 1903), men han beskæftigede sig også med ældre og nyere kunstmusik (Adam de la Halle, Rouget de Lisle, Hector Berlioz, Jean-Jacques Rousseau, Gluck etc.). Tiersot optrådte tillige som komponist blandt andet med bearbejdelser af folkeviser, som foredragsholder og som medarbejder ved talrige fagskrifter; af sine artikler udgav han en del i Un demi-siècle de musique française.

Kilder 

 

Musikforskere fra Frankrig
Faglitterære forfattere fra Frankrig
Fransksprogede forfattere
Franskmænd i 1800-tallet
Franskmænd i 1900-tallet
Knejsted

Knejsted (tidligere Kneisted) er en mindre bebyggelse i Randers Kommune. Knejsted ligger på Udbyhøjvej midt mellem Råby og Øster Tørslev. Sognegrænsen deler Knejsted, således at den nordlige del af Knejsted ligger i Råby Sogn, og den sydlige del ligger i Øster Tørslev Sogn.

Knejsted er beliggende 3 km øst for Øster Tørslev, 18 km nordøst for Randers og 17 km syd for Hadsund.

Etymologi 
Forleddet er afledt af "knæ" i betydningen "bugtning i terrænet". Der har været peget på, at Knejsted "ligger ved en karakteristisk zigzagkurve på Udbyhøjvejen" til støtte for denne tolkning. Stednavneforskeren Kristian Hald har som anden mulighed foreslået betydningen "bakkefremspring". Uanset hvilken af de to forklaringer, der er den rigtige, må navnet henvise til en terrænformation og derved indgår på linje med en række andre stednavne, der ender på -sted.

Historie 
Knejsted omtales første gang 7. marts 1469 som Knastedt og 21. maj 1481 og 16. juni 1483 som Knestet.

Knejsted landsby bestod i 1688 af 8 gårde og et samlet dyrket areal på 366,1 tønder land skyldsat til 61,79 tønder hartkorn. Dyrkningsformen var græsmarksbrug med tægter.

Noter

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983), 
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975), 
 John Kousgård Sørensen: "Danske bebyggelsesnavne på -sted" (Navnestudier udgivet af Stednavneudvalget Nr. 1); København 1958

Lokaliteter i Randers Kommune
Adam de la Halle

Adam de la Halle (også kaldt le bossu eller le boiteux; født omkring 1237 i Arras, Frankrig, død 1288 i Napoli, Italien) var en fransk trouvère, poet og musiker.

Om Adam de la Halles liv vides næsten intet andet, end at han engang måtte flygte fra sin fødeby på grund af politiske uroligheder, og at han fandt en beskytter i grev Robert II af Artois, hvem han 1283 fulgte til Italien, hvor han døde nogle år efter. Foruden en del smådigte har Adam de la Halle efterladt to dramatiske arbejder af meget stor interesse. Det første af disse, der er forfattet 1262, benævnes Le jeu de la feuillée eller Le jeu d'Adam; det består af omtrendt 1100 parvis rimende verselinier og giver i en række løst forbundne scener satiriske billeder af småborgerlivet i Arras. Adam de la Halle gennemhegler dristig adskillige af sine bysbørn, som han nævner ved navn, og spotter vittig over kvinderne, munkene, relikvieuvæsenet osv.; med shakespearesk frihed indfører han tillige forskellige, i folketroen hjemmehørende, overnaturlige væsener (feerne Morgue og Maglore, Hellequin osv.) og lader dem deltage i handlingen. Dette mærkelige stykke, der synes at have været opført ved en majfest, er aldeles enestående i middelalderens litteratur. Adams andet større arbejde, Le jeu de Robin et Marion, er af en hel forskellig art; det er et yndefuldt hyrdespil, hvor den gamle vise om den dydige hyrdinde, som afslår ridderens elskovstilbud og bliver sin hyrde tro (sammenligne Henrik og Else af Christian Winther), fremtræder i livfuld dramatisk behandling. Stykket indeholder tillige mange scener, hvor hyrdernes glade friluftsliv fremstilles, man ser deres lege og danse og hører deres muntre sange. På grund af det store antal indlagte kupletter, til hvilke Adam til dels selv har komponeret melodierne, kan Le jeu de Robin et Marion betegnes som den ældste Opéra comique.

Kilder 

 

Digtere fra Frankrig
Franskmænd fra middelalderen
Komponister fra middelalderen
Alfred Stern (historiker)

Alfred Stern (født 22. november 1846 i Göttingen, død 24. marts 1936 i Zürich) var en tysk historiker, søn af matematikern Moritz Stern.

I 1873 blev han professor i Bern og 1888 i Zürich ved Polytechnicum. Han vandt et smukt navn, blandt andet ved Geschichte der Revolution in England (1881, 2. udgave 1898), og i 1894 påbegyndte han sit hovedværk: Geschichte Europas seit den Verträgen von 1815 bis zum Frankfurter Frieden von 1871. Han satte sig som mål at give en indgående fremstilling af dette tidsrum, bygget ikke blot på trykte kilder, men ogsaa på arkivstudier, og han har til den ende benyttet arkiverne rundt om i Europa, blandt andet også i Danmark. Det blev et udmærket arbejde, gennemført med stor grundighed og præget af en ivrig stræben efter objektiv bedømmelse, og det er lykkedes forfatteren at få det fuldendt; dets 10. og sidste bind udkom 1924.

Kilder 
 

Historikere fra Tyskland
Faglitterære forfattere fra Tyskland
Tysksprogede forfattere
Tyskere i 1800-tallet
Tyskere i 1900-tallet